Document ID: 31994D0042

ΑΠΟΦΑΣΗ ΤΗΣ ΕΠΙΤΡΟΠΗΣ της 7ης Δεκεμβρίου 1993 με την οποία εγκρίνεται η χορήση από την Πορτογαλία ενισχύσεων υπέρ της βιομηχανίας άνθρακα το 1993 (Το κείμενο στην πορτογαλική γλώσσα είναι το μόνο αυθεντικό) (94/42/ΕΚΑΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,
την απόφαση αριθ. 2064/86/ΕΚΑΧ της Επιτροπής της 30ής Ιουνίου 1986 σχετικά με το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα (1),
Εκτιμώντας ότι:
Ι Η πορτογαλική κυβέρνηση κοινοποίησε στην Επιτροπή με επιστολή της 15ης Σεπτεμβρίου 1993, σύμφωνα με το άρθρο 9 παράγραφος 2 της απόφασης αριθ. 2064/86/ΕΚΑΧ, χρηματοδοτική παρέμβαση που προτίθεται να πραγματοποιήσει υπέρ της βιομηχανίας άνθρακα το 1993.
Με βάση την απόφαση αριθ. 2064/86/ΕΚΑΧ, η Επιτροπή αποφαίνεται επί των ακολούθων χρηματοδοτικών μέτρων:
- ενίσχυση προς την επιχείρηση Carbonifera do Douro προς κάλυψη των ζημιών εκμετάλλευσης, για το οικονομικό έτος 1993, ύψους 1 094 340 000 πορτογαλικών εσκούδων,
- ενίσχυση ύψους 1 200 000 000 πορτογαλικών εσκούδων, προς κάλυψη των αποζημιώσεων που καταβάλλονται στους εργαζόμενους που έχουν απωλέσει την εργασία τους συνεπεία του κλιμακούμενου κλεισίματος των μεταλλευτικών μονάδων της επιχείρησης Carbonifera do Douro,
- ενίσχυση προς απάλειψη του χρέους έναντι του πορτογαλικού συστήματος κοινωνικής ασφάλισης, για το οικονομικό έτος 1993, ύψους 108 494 000 πορτογαλικών εσκούδων.
Τα σχεδιαζόμενα από την Πορτογαλία μέτρα υπέρ της βιομηχανίας άνθρακα ανταποκρίνονται στις διατάξεις του άρθρου 1 παράγραφος 1 της απόφασης αριθ. 2064/86/ΕΚΑΧ. Η Επιτροπή οφείλει, ως εκ τούτου, είτε να λάβει απόφαση είτε να αποφανθεί βάσει του άρθρου 10 της εν λόγω απόφασης, κατά πόσο τα εν λόγω μέτρα είναι σύμφωνα προς τους τασσόμενους από την εν λόγω απόφαση στόχους και κριτήρια και κατά πόσο συμβιβάζονται με την εύρυθμη λειτουργία της κοινής αγοράς.
ΙΙ Με τις αποφάσεις 91/2/ΕΚΑΧ (2), 91/548/ΕΚΑΧ (3), 92/54/ΕΚΑΧ (4) και 93/135/ΕΚΑΧ (5), η Επιτροπή ενέκρινε τις ενισχύσεις προς κάλυψη των ζημιών εκμετάλλευσης της επιχείρησης Carbonifera do Douro για τα οικονομικά έτη 1989, 1990, 1991 και 1992, λαμβάνοντας υπόψη το γεγονός ότι οι ενισχύσεις αυτές επρόκειτο να διευκολύνουν τη διαδικασία της αναδιάρθρωσης της βιομηχανίας άνθρακα, κλιμακώνοντας ιδίως χρονικά το κλείσιμο του ορυχείου της Germunde το οποίο δεν είναι οικονομικά βιώσιμο, στο πλαίσιο περιφερειακής πολιτικής βιομηχανικής αναδιάταξης. Οι ενισχύσεις συμβάλλουν κατ' αυτόν τον τρόπο στην επίλυση των κοινωνικών και περιφερειακών προβλημάτων που συνδέονται με την εξέλιξη της βιομηχανίας άνθρακα, όπως προβλέπεται στο άρθρο 2 παράγραφος 1 τρίτη περίπτωση της απόφασης αριθ. 2064/86/ΕΚΑΧ.
Η επιχείρηση Carbonifera do Douro προέβλεψε για το οικονομικό έτος 1993 και για το τμήμα των τρεχουσών δραστηριοτήτων της που συνδέονται με την παραγωγή 183 000 τόνων άνθρακα, αρνητικά αποτελέσματα του λογαριασμού εκμετάλλευσης ύψους 1 094 340 000 πορτογαλικών εσκούδων.
Η ενίσχυση που προορίζεται για την κάλυψη των ζημιών εκμετάλλευσης πρέπει να αξιολογηθεί ως προς τους στόχους της απόφασης αριθ. 2064/86/ΕΚΑΧ, ιδίως τους αναφερόμενους στο άρθρο 2 παράγραφος 1, στο πλαίσιο εφαρμογής του στρατηγικού σχεδίου της επιχείρησης Carbonifera do Douro που γνωστοποιήθηκε στην Επιτροπή από την πορτογαλική κυβέρνηση με επιστολή της 16ης Απριλίου 1991, κατόπιν της απόφασης που έλαβε το Συμβούλιο Υπουργών στις 4 Οκτωβρίου 1990.
Το στρατηγικό σχέδιο της επιχείρησης Carbonifera do Douro αποσκοπεί στη σταδιακή περιστολή της παραγωγής και στη συρρίκνωση του εργατικού δυναμικού μόνον του ορυχείου της Germunde κατά το χρονικό διάστημα μεταξύ 1990 και 1994, οπότε προβλέπεται το οριστικό κλείσιμο.
Η σημειωθείσα το 1993 εξέλιξη της παραγωγής, αντιστοιχεί σε πτώση κατά 13,7 % ως προς εκείνη του 1992 και σε παραγωγή κατά 8,5 % μικρότερη από εκείνη που προβλέπεται στο κοινοποιηθέν στην Επιτροπή στρατηγικό σχέδιο της επιχείρησης. Η κάμψη αυτή παραγωγής δεν ήταν επαρκής προκειμένου να αναστραφούν οι αυξητικές τάσεις των ζημιών εκμετάλλευσης.
Η προσαρμογή του ύψους της ενίσχυσης σε φθίνουσα παραγωγή άνθρακα, ο μεταβατικός χαρακτήρας της, καθώς και η εφαρμογή σαφώς καθορισμένου προγράμματος αναδιάρθρωσης είναι σύμφωνα προς τους όρους εφαρμογής της απόφασης αριθ. 2064/86/ΕΚΑΧ. Η ενίσχυση, προς κάλυψη των ζημιών εκμετάλλευσης, διευκολύνει τη συνέχιση του στρατηγικού προγράμματος της επιχείρησης Carbonifera do Douro.
Η σκοπούμενη ενίσχυση δεν υπερβαίνει, για κάθε παραγόμενο τόνο, την υπάρχουσα διαφορά μεταξύ του μέσου προβλέψιμου κόστους και των μέσων προβλέψιμων εσόδων κατά το οικονομικό έτος 1993. Δεν πρόκειται να υπερβεί τις προβλέψιμες ζημίες εκμετάλλευσης και, επομένως, πληροί τις προϋποθέσεις του άρθρου 3 παράγραφος 1 της εν λόγω απόφασης.
Από τα στοιχεία που κοινοποίησε η πορτογαλική κυβέρνηση είναι δυνατόν να διαπιστωθεί επίσης η τήρηση των προϋποθέσεων του άρθρου 3 παράγραφοι 2, 3 και 4 της ιδίας λόγω απόφασης.
Το στρατηγικό σχέδιο της επιχείρησης Carbonifera do Douro απασχόλησε το πορτογαλικό υπουργικό συμβούλιο της 4ης Οκτωβρίου 1990 το οποίο ενέκρινε, με την ευκαιρία αυτή, σχέδιο δράσης για τη δημιουργία νέων δραστηριοτήτων που συμβάλουν στη βελτίωση της απασχόλησης στην περιοχή Castelo de Paiva αντισταθμίζοντας έτσι την απώλεια δραστηριότητας που προέκυψε από το κλείσιμο του ορυχείου.
Το κλείσιμο του ορυχείου που κλιμακώνεται σε χρονικό διάστημα τεσσάρων ετών (1991-1994) επιτρέπει τη θέση σε εφαρμογή του προαναφερθέντος προγράμματος δράσης.
Κατά την αξιολόγηση των μέτρων και προγραμμάτων που αφορούν το κλείσιμο του ορυχείου της Germude, η Επιτροπή λαμβάνει υπόψη την ειδική κατάσταση που επικρατεί στην αναθρακοφόρο περιοχή του Castelo de Paiva, όπως προβλέπεται στο άρθρο 10 παράγραφος 4 της απόφασης αριθ. 2064/86/ΕΚΑΧ.
Η ενίσχυση αυτή συμβάλλει στην επίλυση των προβλημάτων κοινωνικού και περιφερειακού χαρακτήρα που συνδέονται με την εξέλιξη της βιομηχανίας άνθρακα, σύμφωνα με το άρθρο 2 παράγραφος 1 τρίτη περίπτωση της εν λόγω απόφασης.
Λαμβανομένων υπόψη των ανωτέρω και με βάση τις πληροφορίες που διεβίβασαν οι πορτογαλικές αρχές, η προβλεπόμενη για το 1993 ενίσχυση προς την τρέχουσα παραγωγή της πορτογαλικής βιομηχανίας άνθρακα συμβιβάζεται με τους στόχους της απόφασης αριθ. 2064/86/ΕΚΑΧ και με την εύρυθμη λειτουργία της κοινής αγοράς.
ΙΙΙ Η ενίσχυση για την κάλυψη των εκτάκτων κοινωνικών δαπανών, ποσού ύψους 1 200 000 000 πορτογαλικών εσκούδων, προορίζεται για την εν μέρει κάλυψη των αποζημιώσεων που πρόκειται να καταβληθούν σε περίπου 620 εργαζόμενους της επιχείρησης Carbonifera do Douro που είναι αναγκασμένοι να εγκαταλείψουν την εργασία τους πριν από τις 31 Δεκεμβρίου 1994, λόγω της υλοποίησης του σχεδίου κλεισίματος των μεταλλευτικών μονάδων της επιχείρησης, το οποίο προβλέπεται για τον Ιούνιο 1994.
Αυτές οι χρηματοδοτικές παρεμβάσεις δεν συνδεόνται με την τρέχουσα παραγωγή και πρέπει να θεωρούνται ως επιβαρύνσεις απότοκοι του παρελθόντος. Το μέτρο αυτό πρέπει να ενταχθεί στις "άλλες έκτακτες δαπάνες για τους εργαζόμενους που έχουν απωλέσει τη θέση τους λόγω των αναδιαρθρώσεων" που αναφέρονται στο παράρτημα Ι σημείο Ι.β. της απόφασης αριθ. 2064/86/ΕΚΑΧ που προβλέπει τον ορισμό των εξόδων που αναφέρονται στο άρθρο 8 παράγραφος 2 της εν λόγω απόφασης. Σύμφωνα με το άρθρο 8 παράγραφος 1 της ίδιας απόφασης, οι παρεμβάσεις είναι δυνατόν να θεωρηθούν ότι συμβιβάζονται με την κοινή αγορά μόνον εφόσον το ύψος τους δεν υπερβαίνει το κόστος.
Δεδομένου ότι η ισχύς της απόφασης αριθ. 2064/86/ΕΚΑΧ λήγει στις 31 Δεκεμβρίου 1993, η Επιτροπή δεν είναι σε θέση να αποφανθεί, με βάση το άρθρο 10 παράγραφος 2 της εν λόγω απόφασης, παρά μόνον περί του ποσού της ενίσχυσης που προορίζεται να καλύψει τις έκτακτες κοινωνικές δαπάνες για τους εργαζόμενους που πρόκειται να απωλέσουν την εργασία τους στη διάρκεια του 1993, δηλαδή για ποσό ύψους 180 000 000 πορτογαλικών εσκούδων που αντιστοιχεί σε περίπου 95 εργαζόμενους.
IV Ενίσχυση ύψους 108 494 000 πορτογαλικών εσκούδων προβλέπεται για την κάλυψη μέρους, που αντιστοιχεί σε 15 μηνιαίες καταβολές, του χρέους που οφείλει η επιχείρηση Carbonifera do Douro προς το πορτογαλικό σύστημα κοινωνικής ασφάλισης.
Το μέτρο αυτό το οποίο πρόκειται να εφαρμοστεί μέσω της απάλειψης χρεών προς το σύστημα κοινωνικής ασφάλισης πρέπει να ενταχθεί στις "άλλες ενισχύσεις" κατά την έννοια της απόφασης αριθ. 2064/86/ΕΚΑΧ, για τις οποίες η Επιτροπή πρέπει να αποφανθεί δυνάμει του άρθρου 10 παράγραφος 2 της εν λόγω απόφασης.
Η Επιτροπή επισημαίνει ότι η εν λόγω ενίσχυση συνδέεται με μείωση της παραγωγικής ικανότητας που πρέπει να οδηγήσει σε πλήρη και οριστική παύση της παραγωγής τον Ιούνιο του 1994.
Η ενίσχυση αυτή εντάσσεται στο στρατηγικό σχέδιο της επιχείρησης Carbonifera do Douro και, με το σταδιακό κλείσιμο του ορυχείου που κλιμακώνεται σε χρονικό διάστημα τεσσάρων ετών, επιτρέπει τη θέση σε εφαρμογή του σχεδίου δράσης για τη δημιουργία νέων δραστηριοτήτων που συμβάλουν στη βελτίωση της απασχόλησης στην περιοχή Castelo de Paiva και, επομένως, στην αντιστάθμιση της απώλειας δραστηριοτήτων που προκάλεσε το κλείσιμο του ορυχείου.
Η ενίσχυση αυτή συμβάλλει στην επίλυση των κοινωνικών και περιφερειακών προβλημάτων που συνδέονται με την εξέλιξη της βιομηχανίας άνθρακα, σύμφωνα με το άρθρο 2 παράγραφος 1 τρίτη περίπτωση της απόφασης αριθ. 2064/86/ΕΚΑΧ.
V Οι ενισχύσεις, ως εκ τούτου, που σχεδιάζει να χορηγήσει η πορτογαλική κυβέρνηση για το οικονομικό έτος 1993 προς τη βιομηχανία άνθρακα συμβιβάζονται με την εύρυθμη λειτουργία της κοινής αγοράς.
Σύμφωνα με το άρθρο 11 παράγραφος 2 της απόφασης αριθ. 2064/86/ΕΚΑΧ, η Επιτροπή πρέπει να βεβαιωθεί ότι οι εγκρινόμενες άμεσες ενισχύσεις για την τρέχουσα παραγωγή ανταποκρίνονται αποκλειστικώς στους τασσόμενους στα άρθρα 3 έως 6 της εν λόγω απόφασης σκοπούς. Προς τούτο, η Επιτροπή πρέπει να πληροφορηθεί το ποσό και τον τρόπο κατανομής των πληρωμών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στην Πορτογαλία να χορηγήσει προς τη βιομηχανία άνθρακα, για το ημερολογιακό έτος 1993, ενισχύσεις ύψους 1 382 834 000 πορτογαλικών εσκούδων.
Το συνολικό αυτό ποσό αναλύεται ως εξής:
- ενίσχυση προς την επιχείρηση Carbonifera do Douro, ύψους 1 094 340 000 πορτογαλικών εσκούδων , για την κάλυψη των ζημιών εκμετάλλευσης,
- ενίσχυση, ύψους 180 000 000 πορτογαλικών εσκούδων, για την κάλυψη των αποζημιώσεων που καταβάλλονται στους εργαζόμενους που έχουν απωλέσει την εργασία τους συνεπεία του κλιμακούμενου κλεισίματος των μεταλλευτικών μονάδων της επιχείρησης Carbonifera do Douro,
- ενίσχυση για την κάλυψη χρεών προς το πορτογαλικό σύστημα κοινωνικής ασφάλισης, ύψους 108 494 000 πορτογαλικών εσκούδων.
Άρθρο 2
Η πορτογαλική κυβέρνηση γνωστοποιεί στην Επιτροπή, το αργότερο στις 30 Ιουνίου 1994, το ύψος της ενίσχυσης που έχει πράγματι καταβληθεί για το οικονομικό έτος 1993.
Άρθρο 3
Η παρούσα απόφαση απευθύνεται στην Πορτογαλική Δημοκρατία.
Βρυξέλλες, 7 Δεκεμβρίου 1993.

Labels: 4
19
14
0
18